Pellegrini, Peter, predseda NR SR (2023-12-06):
Ďakujem pekne. Samozrejme, preveríme, aj aká je kapacita celkovo garážových státí a aj kto všetko má alebo nemá povolenie na vstup. Samozrejme, poslanci Národnej rady majú absolútnu prednosť, až potom všetci ostatní. Rešpektujem a budem informovať pána kancelára, ktorý nás asi aj teraz sleduje a dúfam, že to preverí. Dámy a páni, poďme teraz hlasovať postupne o jednotlivých návrhoch z rozpravy. Ja chcem ešte informovať ctenú poslaneckú snemovňu, že na grémiu som informoval, že som body programu, ktoré nie sú návrhmi zákonov, ale sú to správy alebo návrhy uznesení, nezaradil na rokovanie tejto schôdze a že ich plánujem zaradiť na rokovanie januárovej schôdze Národnej rady a, samozrejme, urobil som tak v súlade s rokovacím poriadkom a v rámci toho, čo predseda parlamentu môže, alebo nemôže pri tvorbe programu urobiť. Ale, samozrejme, páni poslanci a poslankyne, ktorí s mojím postupom nesúhlasia, majú plné právo s tým nesúhlasiť a preto podali štandardne procedurálne návrhy, ktorými chcú, aby sa predsa len o týchto správach a uzneseniach, ktoré navrhujem ja osobne prerokovať v januári, rokovalo na tejto schôdzi. Takže budeme o týchto návrhoch postupne hlasovať tak, ako boli podané. Dámy a páni, ako o prvom budeme hlasovať o návrhu pani poslankyne Veroniky Remišovej, ktorá navrhuje, aby do programu rokovania bol zaradený nový bod, v rámci ktorého Národná rada prijme uznesenie, ktorým odsudzuje škandalózne správanie premiéra Roberta Fica. Prosím, prezentujme sa a hlasujme o tomto návrhu na doplnenie programu. (Hlasovanie.) Prítomných 140 poslancov, za 33, proti 78, zdržalo sa 29, nehlasoval: žiaden poslanec. Konštatujem, že tento návrh sme neschválili. Budeme teraz hlasovať o druhom návrhu, ktorý predložil pán poslanec Rastislav Krátky, ktorý navrhuje, aby bola do programu zaradená tlač 67, návrh na prijatie uznesenia Národnej rady k členstvu Slovenskej republiky v Európskej únii. Prosím, prezentujme sa a hlasujme. (Hlasovanie.) Prítomných 135 poslancov, za 16, proti 74, zdržalo sa 44 poslancov, nehlasoval 1. Konštatujem, že ani tento návrh sme neschválili. Vážené panie poslankyne, páni poslanci, pristúpime k návrhu pána poslanca Galka, ktorý navrhuje do programu zaradiť tlač 69, návrh skupiny poslancov na prijatie uznesenia, ktorým sa Národná rada pripája k záverom zo zasadnutia Európskej rady, kde Slovenská republika a predseda vlády podporil pozíciu vo veci odsúdenia útočnej vojny Ruska proti Ukrajine a odsúdenia Hamasu za brutálne a nerozlišujúce teroristické útoky v Izraeli. Prosím, prezentujme sa a hlasujme. (Hlasovanie.) Prítomných 133 poslancov, za 15, proti 62, zdržalo sa 55, nehlasoval 1 poslanec. Ani tento návrh sme neschválili. Pristúpime k hlasovaniu o druhom návrhu pána poslanca Galka, ktorý navrhuje, aby do programu 6. schôdze bola zaradená tlač č. 70, návrh na prijatie uznesenia Národnej rady k členstvu Slovenskej republiky v Severoatlantickej aliancii. Prosím, prezentujme sa a hlasujme o zaradení tohto bodu do programu schôdze. (Hlasovanie.) Prítomných 132 poslancov, za 15, proti 75, zdržalo sa 42 poslancov. Ani tento návrh sme neschválili. Dámy a páni, budeme teraz hlasovať o návrhu pána poslanca Polláka, aby do programu 6. schôdze bola zaradená tlač č. 68 na prijatie uznesenia Národnej rady k porušovaniu základných práv a slobôd z dôvodu rasy, farby pleti a príslušnosti k národnosti či etnickej skupine garantovaných Ústavou Slovenskej republiky. Prosím, prezentujme sa a hlasujme o tomto návrhu doplniť program 6. schôdze takýmto bodom. (Hlasovanie.) Prítomných 133 poslancov, za 14, proti 71, zdržalo sa 44 poslancov, nehlasovali 4. Konštatujem, že ani tento návrh sme neschválili. Ďalším v poradí je návrh pána poslanca Mareka Lackoviča, v ktorom navrhuje, aby bol zaradený do schôdze, 6. schôdze nový bod programu, ktorým je návrh uznesenia Mareka Lackoviča a Jany Hanuliakovej o kompenzačných opatreniach súvisiacich s rastom cien energií na 6. schôdzi Národnej rady. Prosím, prezentujme sa a hlasujme. (Hlasovanie.) Ja to mám. Prítomných 140 poslancov. Už nemám. 140 poslancov, za 61, proti 14, zdržalo sa 65, nehlasoval žiaden poslanec. Ani tento návrh sme neschválili. Ale chcem informovať, kolegyne, kolegovia, že aj niekedy ak sa nevyskytne ten výsledok hlasovania na veľkej obrazovke, tak na tých našich malých to v tomto prípade bolo. Pristúpime k návrhu pána poslanca Jakaba, ktorý navrhuje, aby do programu 6. schôdze bol doplnený bod č. 60, parlamentná tlač č. 66, na prijatie uznesenia Národnej rady republiky k cenám energií, Národnej rady Slovenskej republiky k cenám energií. Prosím, prezentujme sa a hlasujme o návrhu na zaradenie tohto bodu. (Hlasovanie.) Prítomných 134 poslancov, za 16, proti 70, zdržalo sa 47, nehlasoval 1. Ani tento návrh sme neschválili. Aby som teraz neviedol politiku, polemiku s pánom poslancom Jakabom, či to je alebo nie je návrh, dám hlasovať o jeho návrhu zaradiť na úvod tejto schôdze minútu ticha za umierajúcu spravodlivosť. Nech sa páči. Zaradiť to ako bod na úvod schôdze. (Reakcia z pléne.) Čo neviem čítať, pán poslanec? (Hlasovanie.) Prítomných 137 poslancov, za 21, proti 78, zdržalo sa 36, nehlasovali 2 poslanci. Tento návrh sme neschválili. Ešte raz chcem uistiť všetkých navrhovateľov jednotlivých tlačí, ktoré som nezaradil na 6. schôdzu Národnej rady, že budú zaradené na nasledujúcu riadnu schôdzu, ktorá začína v januári 2024. A bude možné o nich riadne rokovať. Panie poslankyne, páni poslanci, dávam teraz hlasovať o programe schôdze ako celku. Prosím, aby sme sa prezentovali a hlasovali. (Hlasovanie.) Prítomných 80 poslancov, za 77, proti 1, zdržali sa 2. Konštatujem, že návrh programu a program 6. schôdze Národnej rady sme schválili . Vážené panie poslankyne, vážení páni poslanci, ešte vás chcem informovať, že o prvom bode programu, ktorým je informácia mandátového a imunitného výboru, a o treťom bode programu, ktorým je voľba poslankyne za člena, za členku výboru, budeme hlasovať ihneď po prerokovaní každého z nich. Ďalej chcem uviesť, že na základe záverov z dnešného poslaneckého grémia, po prerokovaní návrhov vlády na skrátené legislatívne konania pristúpime k hlasovaniu v rámci príslušného bloku hlasovaní, teda o sedemnástej hodine a o jedenástej hodine. Keďže začneme dnes prerokovávať návrhy na skrátené legislatívne konanie, ktorých je zatiaľ desať, nebudeme hlasovať po každom jednom z nich, ale dnes prvýkrát o sedemnástej a pravdepodobne o ďalšom bloku návrhov na skrátené legislatívne konanie až zajtra o jedenástej, pokiaľ by sa situácia nevyvíjala optimistickejšie alebo realistickejšie. Zároveň vás chcem teda informovať, že pristúpime k prvým čítaniam až po schválení celého bloku návrhov na skrátené legislatívne konania. Chcem vás ďalej informovať, že obedňajšia prestávka počas 6. schôdze bude od trinástej hodiny do štrnástej hodiny, okrem piatka a počas rokovacích dní bude rokovanie trvať do dvadsiatej hodiny a v piatok do šestnástej hodiny. Pýtam sa, či je s týmto všeobecný súhlas. (Nesúhlasná reakcia pléna.) Nie je všeobecný súhlas, preto prosím, aby sme sa prezentovali a hlasovali o tom, že budeme rokovať na tejto schôdzi iba s jednohodinovou obedňajšou prestávkou v trvaní od 13 h do 14 h, zároveň rokovali v bežný rokovací deň do dvadsiatej hodiny a v piatok do šestnástej hodiny. (Hlasovanie.) 134 prítomných, za 77, proti 55, nehlasovali 2 poslanci. Konštatujem, že sme tento návrh schválili. Dámy a páni, ešte pred tým, ako pristúpime k prvému bodu, mi dovoľte, aby som vás informoval vzhľadom na dnešný deň, kedy býva tradíciou a zvykom, že sa v podvečer rozsvieti vianočný stromček, ktorý zdobí priečelie alebo nádvorie Národnej rady Slovenskej republiky, dnes o sedemnástej hodiny, kedy budeme mať aj tajnú voľbu na voľbu pani predsedníčky výboru pre, pre vzdelávanie, šport, mládež, tak po absolvovaní tajného hlasovania a počas doby, kým skrutátori budú spočítavať výsledky, vás všetkých srdečne pozývam na krátky kultúrny program a rozsvietenie vianočného stromčeka pred budovou Národnej rady Slovenskej republiky. Vážené panie poslankyne, páni poslanci, pristúpime k prvému bodu programu, ktorým je informácia Mandátového a imunitného výboru Národnej rady Slovenskej republiky o nastúpení náhradníčky na uprázdnený mandát poslanca Národnej rady Slovenskej republiky. Pripomínam, že o tomto budeme hlasovať hneď. Preto prosím predsedu mandátového a imunitného výboru pána poslanca Mariána Saloňa, aby Národnej rade uvedenú informáciu veľmi stručne podal. (Rokovanie o informácii Mandátového a imunitného výboru Národnej rady Slovenskej republiky o nastúpení náhradníčky na uprázdnený mandát poslanca Národnej rady Slovenskej republiky. )